Mette Thiesen (DF), 2026-01-22:
Tusind tak, formand.
Og tusind tak for den meget, meget fine modtagelse af det her meget tekniske – det tror jeg alle vil kunne være enige i – men ekstremt vigtige beslutningsforslag.
For det handler jo simpelt hen om det, som det hele handler om, nemlig vores demokrati, og om, at vores valgsystem i dag simpelt hen ikke er gearet til det, der også lige blev sagt fra talerstolen, nemlig at der er ét stort parti, og at det derved faktisk bliver favoriseret på bekostning af det demokratiske valg ved de her folketingsvalg.
Derfor er det også rigtig, rigtig vigtigt, at man får ændret valgloven inden næste folketingsvalg.
Jeg anerkender, at det er superfint, at man har sat det her arbejde i gang.
Jeg kan bare undre mig meget over, at det er så langsommeligt.
I de her artikler fra i sommer har man fra alle sider undtagen fra Socialdemokratiets side villet sige noget – det kan man så tænke lidt over, og der sidder nogle unge mennesker oppe på tilhørerrækkerne, og de kan så tænke over, hvorfor lige præcis Socialdemokratiet ikke har villet sige noget om det her – og nu står vi så her i januar måned, og der er stadig væk ikke rigtig sket noget.
Jeg tror, at jeg vil bruge de ord, at det er den socialdemokratiske syltekrukke, for det er det, det er.
Jeg bliver superglad, hvis der kommer et resultat ud af det, men der er intet i det her beslutningsforslag, der strider imod det arbejde, som ligger i ministeriet.
Det handler jo sådan set grundlæggende om, at man bare kommer med et lovforslag, der netop sikrer det, og jeg kan jo høre fra alle ordførere, mindst tydeligt fra Socialdemokratiets ordfører, men i hvert fald fra resten af Folketinget, at man ønsker en mere demokratisk valglov, der netop sikrer, at når danskerne går ned i stemmeboksen og stemmer, så kan de også være sikre på, i hvert fald i langt højere grad end i dag, at deres stemme går til det parti, som de reelt har stemt på, og at de ikke ender med at støtte et eller andet stort magtparti.
Der er kommet rigtig, rigtig mange gode pointer her i debatten, og der har været flere eksperter ude igennem lang tid og advokere for det.
Jeg er helt sikker på, at man kunne lave en hurtigtarbejdende arbejdsgruppe med de eksperter, der eksempelvis været ude og udtale sig, og så kunne det her klares forholdsvis hurtigt.
Så kunne vi sådan set klare det inden næste folketingsvalg.
Jeg synes i hvert fald, at det er højst påfaldende, hvis det ender med at blive noget, som bliver syltet, indtil der kommer et valg, for mon ikke, at det så – det har vi jo desværre set eksempler på tidligere – forsvinder lidt i glemslen.
Det er derfor, at jeg er lidt bekymret i forhold til beretninger generelt.
Nu blev det med at have siddet herinde i nogle år også nævnt, og jeg har bare oplevet for mange gange, at en beretning bliver sådan en sovepude, hvor man siger, at ja, vi er enige om det her, men man forpligter sig ikke rigtig fra regeringens side, men til gengæld får man lukket munden på oppositionen, og så får man ligesom sparket det her lidt til hjørne.
Det synes jeg er rigtig, rigtig ærgerligt, og jeg synes også, det er rigtig ærgerligt for vores demokrati.
Jeg kan godt forstå, at især Socialdemokratiet rigtig gerne vil have, at man skubber det her.
Det tror jeg sådan set alle godt kan forstå, for det er jo dem, det gavner, at valgloven er, som den er i dag.
Men jeg synes, det ville tale dem til ære også at være så klare i spyttet, som flere andre partier har været, i hvert fald i medierne, i forhold til at ønske at lave det her om og at lave det om med det samme.
For vi kan jo ikke have, at danskerne mister tilliden til vores demokrati, og at de ender med at se, at nogle af de stemmer, som de havde sat på nogle partier, faktisk ender med at gå til nogle helt andre.
Så tak til rigtig mange af partierne herinde for opbakningen, og også tak til alle jer, at der var medstillere, både nogle af løsgængerne og nogle af partierne osv.
Jeg synes, at det her forslag er vigtigt, i særdeleshed fordi det måske kan skubbe på den her proces, så den ikke bliver så ekstremt langstrakt, som den allerede har været, og så håber jeg, at der sker noget.
For det ville være rigtig godt for alle danskere, hvis det her kunne klares før et folketingsvalg.
Tak for ordet.